REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/170-14

4. jul 2014. godine

B e o g r a d

ZAPISNIK

TREĆE SEDNICE ODBORAZA ZDRAVLjE I PORODICU

ODRŽANE 1. JULA 2014. GODINE

Sednica je počela u 15,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, dr Darko Laketić, Elvira Kovač, prof. dr Dušan Milisavljević, Milena Ćorilić, Nevena Stojanović i dr Ljiljana Kosorić.

Sednici Odbora prisustvovala je zamenica odsutnog člana Odbora dr Dragana Barišić (dr Predrag Mijatović).

Sednici nisu prisustvovali članovi Odbora prof. dr Milan Knežević i dr Milan Latković, kao ni njihovi zamenici.

Pored članova Odbora sednici su prisustvovali narodni poslanici: dr Slobodan Gvozdenović, dr Jezdimir Vučetić, dr Ljiljana Beronja i dr Aleksandar Peranović.

Sednici je prisustvovao i državni sekretar u Ministarstvu zdravlja prof. dr Berislav Vekić.

Pre prelaska na usvajanje dnevnog reda, konstatovano je da dr Darko Laketić iz tehničkih razloga nije u mogućnosti da koristi E parlament, te da će se u nastavku sednice usmeno izjašnjavati prilikom glasanja, dok će drugi članovi Odbora glasati kroz sistem E-parlamenta.

Na predlog predsednice Odbora, većinom glasova, usvojen je sledeći:

D n e v n i r e d

1. Određivanje predstavnika Odbora saglasno članu 2. Memoranduma o saradnji između Ministarstva zdravlja, Odbora za zdravlje i porodicu i drugih državnih organa;

2. Razmatranje predstavki građana i organizacija upućenih Odboru;

3. Razno

Pre prelaska na razmatranje utvrđenog dnevnog reda usvojen je, bez primedaba, Zapisnik druge sednice Odbora, održane 9. juna 2014. godine.

Prva tačka dnevnog reda – **Određivanje predstavnika Odbora saglasno članu 2. Memoranduma o saradnji između Ministarstva zdravlja, Odbora za zdravlje i porodicu i drugih državnih organa**

Predsednik Odbora prof. dr Slavica Đukić Dejanović obavestila je prisutne da je tekst Memoranduma dostavljen svim članovima Odbora u materijalu za ovu sednicu a zatim je ukazala da je Nacionalnom strategijom za borbu protiv korupcije u Republici Srbiji od 2013. do 2018. godine, kao i Akcionim planom za njeno sprovođenje, predviđena mera ''Unapređivanje saradnje i kordinacije aktivnosti između relevantnih institucija na suzbijanju korupcije u sistemu zdravstvene zaštite" za čiju realizaciju je odgovorno Ministarstvo zdravlja. S tim u vezi, kao prvu aktivnost predviđenu za realizaciju ove mere navela je potpisivanje Memoranduma o saradnji sa Ministarstvom pravde i državne uprave, Ministarstvom unutrašnjih poslova, Odborom za zdravlje i porodicu Narodne Skupštine, Republičkim tužiocem, Državnom revizorskom institucijom i Agencijom za borbu protiv korupcije. Istakla je da su se strane potpisnice ovog akta opredelile da izgrade sistem stalne obavezne međusobne koordinacije kroz uspostavljanje proaktivnog pristupa u sprečavanju rizika na korupciju u oblasti zdravstva.

Imajući u vidu da je tačkom 2. Memoranduma predviđeno da potpisnici odrede svog predstavnika koji će učestvovati na redovnim sastancima radi ostvarenja strateškog cilja koji glasi: u odeljku za ''Zdravstvo''- ''Uspostavljeni efikasni mehanizmi za integritet, odgovornost i transparentnost u donošenju i sprovođenju odluka'', predložila je narodnog poslanika dr Branislava Blažića za predstavnika Odbora za zdravlje i porodicu. Potom je povodom ove tačke dnevnog reda otvorila raspravu.

Prof. dr Dušan Milisavljević je istakao značaj ove teme, posebno imajući u vidu da korupcija u zdravstvu postoji dugi niz godina i da ova pojava ruši ugled lekarske profesije. S tim u vezi je naveo da borba protiv korupcije treba da bude transparentna, jasno definisana i pokrenuta na svim nivoima; da započete afere u vezi sa poslovanjem Galenike, nabavkom vakcina, velikom količinom lekova, skenera i magnetnih rezonanci treba da se ispitaju do kraja; kao i da javnosti treba da se prikažu podaci o svim utrošenim sredstvima dobijenim iz donacija Evropske unije za oblast zdravstva od 2000. godine, budući da pacijenti ne osećaju boljitak od tih donacija. Dodao je i da podržava predlog predsednice Odbora.

Na predlog predsednice Odbora, Odbor je većinom glasova (13 glasova za, dvoje nije glasalo od 15 prisutnih) odredio dr Branislava Blažića za predstavnika Odbora, u skladu sa tačkom 2. Memoranduma o saradnji između Ministarstva zdravlja, Odbora za zdravlje i porodicu i drugih državnih organa.

Druga tačka dnevnog reda – **Razmatranje predstavki građana i organizacija upućenih Odboru**

Predsednica Odbora prof. dr Slavica Đukić Dejanović obavestila je prisutne da je Radna grupa za razmatranje predstavki građana i organizacija iz delokruga rada ovog odboraodržala sastanak i da je izvestilac dr Darko Laketić.

Dr Darko Laketić je izvestio Odbor da je Radna grupa razmotrila 29 predstavki, uz napomenu da neke od njih datiraju iz perioda prethodnog mandata, ali da su zbog kontinuiteta rada i one razmatrane. Dodao je da su predstavke hronološki navedene u preglednoj informaciji pod tačkom 3. u E-parlamentu. Potom je svaku predstavku, kao i predlog Radne grupe o postupanju Odbora nakon razmatranja istih, ukratko predočio prisutnima i naveo sledeće:

1. Podnosilac: **Gradski zavod za plućne bolesti i tuberkulozu, Beograd** (18 Broj 511-4607/13 od 03.12.2013.) Predmet: Apel direktora da se pomogne ovoj ustanovi, jer se ni posle godinu dana od njenog zatvaranja, zbog nebezbednosti objekta, ne nazire rešenje nadležnih institucija u gradu da se ovo pitanje reši. Zbog nerešenih imovinskih odnosa, direktor Zavoda upozorava i na mogućnost zloupotrebe u vezi sa promenom namene objekta i parcele na kojoj se nalazi Zavod, te moli da se ovo pitanje reši i da Zavod konačno počne da radi u interesu velikog broja pacijenata. Predlog Radne grupe: predstavku proslediti Ministarstvu zdravlja na nadležnost s molbom da se povodom iznetog problema iznađe odgovarajuće rešenje u interesu brojnih pacijenata i o tome izvesti Odbor.

2. Podnosilac: **Đorđe Raković, Kragujevac** (18 Broj 07-4664/13 od 6.12.2013.) Predmet: Ukazivanje na kršenje odredbi važećih propisa u oblasti obrazovanja i vaspitanja u predškolskoj ustanovi Nada Naumović u Kragujevcu. Predlog Radne grupe: S obzirom na to da je sprovođenje i primena Zakona o osnovama sistema obrazovanja i vaspitanja, kao i Zakona o predškolskom obrazovanju i vaspitanju u nadležnosti Ministarstva prosvete, nauke i tehnološkog razvoja, predlog je da se predstavka prosledi ovom ministarstvu na razmatranje.

3. Podnosilac: **Prim. dr Natalija Kosela, Beograd** (18 Broj 07-4724/13 od 12.12.2013.) Predmet: Pritužba na rad rukovodstva Doma zdravlja Rakovica protiv kojih vodi sedmogodišnji radni spor pred Prvim osnovnim sudom u Beogradu. Predlog Radne grupe: obavestiti podnosioca da imajući u vidu da vodi višegodišnji postupak pred sudom, pitanje radnog spora nije u nadležnosti ovog odbora.

4. Podnosilac: **Specijalisti i više sestre Kućnog lečenja Doma zdravlja ''Zvezdara'', Beograd** (18 Broj 120-4755/13 od 13.12.2013.) Predmet: Obraćanje Odboru radi primene Uredbe o koeficijentima za obračun i isplatu plata zaposlenih u javnim službama, jer smatraju da se ista tumači i primenjuje na štetu specijalista i sestara sa višom stručnom spremom koji rade na poslovima kućnog lečenja. Predlog Radne grupe: predstavku proslediti Ministarstvu zdravlja, Sektoru za inspekcijske poslove i Sektoru za organizaciju zdravstvene službe, radi tumačenja navedene Uredbe, te da o tome izveste podnosioca predstavke.

5. Podnosilac: **NVO ''Vratite nam otetu decu'' Kragujevac**, (18 Broj 07-4768/13 od 16.12.2013.) Predmet: Upoznavanje Odbora sa inicijativama Udruženja: za uključenje Udruženja u izradu predloga specijalnog zakona o slučajevima nestalih beba iz porodilišta u periodu od 1965. do 2013. godine; za pokretanje regresne tužbe RS protiv lica koja su prikrivala osumnjičene lekare i medicinsko osoblje u bolnicama; za zabranu kremiranja beba u porodilištima; za dopunu Krivičnog zakonika odredbom da za krivično delo krađe beba nema zastarelosti; za sankcionisanje svih počinilaca kaznom od 40 godina zatvora; za donošenje Zakona o evideniciji u oblasti zdravstva; za otvaranje matičnih knjiga rođenih i umrlih u RS radi uvida u potvrde o smrti beba; za otvaranja arhiva MUP-a, za uvid u postupke inostranog usvajanja novorođenčadi, kao i za utvrđivanje istine o konkretnim slučajevima krađe beba u porodilištu u Kragujevcu. Predlog Radne grupe: imajući u vidu da se Udruženje poziva na presudu Evropskog suda za ljudska prava u Strazburu, proslediti predstavku Ministarstvu pravde na nadležnost.

6. Podnosilac: **Dr Magdalena Konić**, Beograd(18 Broj 07-4782/13 od 16.12.2013.) Predmet: Molba za pomoć radi rešavanja pitanja zaposlenja na mestu kliničkog lekara u KC Srbije na poslovima hirurgije koje obavlja proteklih devet godina, uz napomenu da ima sve pozitivne preporuke načelnika odeljenja. Predlog Radne grupe: predstavku proslediti Ministarstvu zdravlja, Sektoru za inspekcijske poslove na nadležnost.

7. Podnosilac: **Ana Marinković, Raška** (18 Broj 07-4770/13 od 16.12.2013.) Predmet: Podnosilac se u ime roditelja dece obolele od Dišenove mišićne distrofije obraća Odboru s molbom da se naša država uključi u istraživanje koje sprovodi britanska kompanija ''SUMMIT'' u saradnji sa prof. Kej Dejvis sa Univeziteta u Oksfordu kako bi obolela deca iz Srbije bila uključena u klinička ispitivanja leka koji im pruža šansu za izlečenje. Predlog Radne grupe: predstavku proslediti Ministarstvu zdravlja i Republičkom fondu za zdravstveno osiguranje na nadležnost s molbom da o svom stavu povodom iznetog pitanja izvesti Odbor i podnosioca predstavke.

8. Podnosilac: **Predrag Gušić, direktor farmaceutske kompanije ''Merck Sharp & Dohme''** (18 Broj 06-4809/13 od 18.12.2013.) Predmet: Obraćanje Odboru dopisom kojim traže da se lek Januvia uvrsti u Listu lekova za osobe obolele od dijabetesa tipa 2, kao što je to slučaj sa zemljama u okruženju. Predlog Radne grupe: obavestiti podnosioca da je pitanje koje je pokrenuo, saglasno članu 212. Zakona o zdravstvenom osiguranju, u nadležnosti Republičkog fonda za zdravstveno osiguranje.

9. Podnosilac: **Biljana Lukić Janković, Beograd** (18 Broj 07-5057/13 od 30.12.2013.) Predmet: Obraćanje odboru povodom zahteva za reviziju upravnog postupka koji se vodi pred RFZO radi upućivanja mal. Mihaila Jankovića na lečenje u inostranstvo, u skladu sa odlukom suda. Predlog Radne grupe: predstavku proslediti Republičkom fondu za zdravstveno osiguranje na nadležnost, a saglasno članu 212. stav 5. Zakona o zdravstvenom osiguranju, prema kojem ovaj fond obezbeđuje finansijske i druge uslove za ostvarivanje prava na korišćenje zdravstvene zaštite u inostranstvu, odnosno za upućivanje osiguranih lica na lečenje u inostranstvo.

10. Podnosilac: **Grad Niš, Savet za zdravlje grada Niša** (18 Broj 5-5055/13 od 30.12.2013.) Predmet: Inicijativa za donošenje zakona o zaštiti prava zdravstvenih radnika; za odobravanje volonterskih specijalizacija za deficitarne grane medicine, kao i odobrenje za zaposlenje novih lekara zbog odlaska lekara u penziju. Predlog Radne grupe: predstavku proslediti Ministarstvu zdravlja na nadležnost s molbom da Odbor izveste o svom stavu povodom ove inicijative.

11. Podnosilac: **Dragan Lazić, Trstenik** (18 Broj 07-70/14 od 14.01.2014.) Predmet: Pritužba podnosioca na nesavesno i nestručno postupanje lekara u Zdravstvenom centru Kruševac. Predlog Radne grupe: predstavku proslediti Ministarstvu zdravlja, Sektoru za inspekcijske poslove na nadležnost, s molbom da o postupanju i preduzetim merama obaveste Odbor i podnosioca predstavke.

12. Podnosilac: **Mirjana Pjević, Beograd** (18 Broj 07-172/14 od 23.01.2014.) Predmet: Podnosilac iznosi sumnje da je njen sin preminuo usled nestručne i neblagovremene intervencije Službe hitne pomoći. Predlog Radne grupe: predstavku proslediti Ministarstvu zdravlja, Sektoru za inspekcijske poslove, na nadležnost, s molbom da o svom postupanju izvesti podnosioca predstavke.

13. Podnosilac: **Petar Petrović, Niš** (18 Broj 07-1189/14 od 23.01.2014.) Predmet: Podnosilac apeluje da se Zoranu Draškoviću iz Niša, kojeg zastupa, vrati nezakonito ukinuta invalidnina, odnosno prizna svojstvo vojnog invalida. Predlog Radne grupe: nakon konsultacija sa predstavnicima Ministarstva za rad, zapošljavanje, boračka i socijalna pitanja sugerisano je da imenovani podnese novi zahtev za priznavanje svojstva mirnodopskog vojnog invalida, shodno članu 89. stav 4. Zakona o osnovnim pravima boraca, vojnih invalida i porodica palih boraca, po kom zahtevu će ponovo biti upućen na medicinsko ispitivanje.

14. Podnosilac: **Ljubomir Lujonov, Srpska Crnja** (18 Broj 07-177/14 od 24.01.2014.) Predmet: Apel podnosioca da mu se pomogne jer je u izuzetno teškoj materijalnoj situaciji, te nudi bubreg u stanju očaja zbog nemoći da obezbedi osnovne uslove za život svoje porodice. Predlog Radne grupe: predstavku proslediti Ministarstvu za rad, zapošljavanje, boračka i socijalna pitanja, kao i nadležnom centru za socijalni rad na postupanje, s molbom da ispita da li su imenovani ili članovi njegove porodice korisnici prava iz oblasti socijalne zaštite, te da se iznađe odgovarajuće rešenje u skladu sa zakonom kako bi se pomoglo ovoj mnogočlanoj porodici sa decom, i da o tome izvestite Odbor za zdravlje i porodicu, kao i podnosioca predstavke.

15. Podnosilac: **Sanja Jagličić, Kragujevac** (18 Broj 07-176/14 od 24.01.2014.) Predmet: Apel podnosioca majke teško obolelog sina koja traži da se njenom detetu omogući lečenje u inostranstvu u skladu sa mišljenjem Konzilijuma spinalnog centra Instituta za ortpedsko hirurške bolesti ''Banjica''. Predlog Radne grupe: predstavku proslediti Republičkom fondu za zdravstveno osiguranje na nadležnost, a saglasno članu 212. stav 5. Zakona o zdravstvenom osiguranju, prema kojem ovaj fond obezbeđuje finansijske i druge uslove za ostvarivanje prava na korišćenje zdravstvene zaštite u inostranstvu, odnosno za upućivanje osiguranih lica na lečenje u inostranstvo.

16. Podnosilac: **Savet za praćenje sprovođenja projekata iz oblasti HIV/AIDS-a i tuberkuloze, Beograd** (18 Broj 5-252/14 od 03.02.2014.) Predmet: Apel da se hitno kupe i dostave zdravstvenim ustanovama svi neophodni lekovi za lečenje multirezistentne tuberkuloze. Predlog Radne grupe: Imajući u vidu da je najbolja prevencija tuberkuloze da se rano otkrije i bez prekida leči, te da država ima odgovornost da spreči epidemiološke i društvene posledice širenja ove bolesti, predlog je da se predstavka prosledi Ministarstvu zdravlja i Republičkom zavodu za zdravstveno osiguranje na nadležnost, s molbom da Odbor obaveste o preduzetim merama.

17. Podnosilac: **Radmila Danilović, Lazarevac** (18 Broj 07-268/14 od 05.02.2014.) Predmet: Molba za pomoć jer je težak bolesnik i nema sredstava da plaća preglede ultrazvuka i druge kontrolne preglede, koje od nje traže lekari. Predlog Radne grupe: predstavku proslediti Ministarstvu zdravlja, Sektoru za inspekcijske poslove, na nadležnost, te da o svom postupanju izvesti podnosioca predstavke.

18. Podnosilac: **Aleksandar Ivezić, Niš** (18 Broj 07-404/14 od 28.02.2014.) Predmet: Pritužba podnosioca Aleksandra Ivezića na rad dr Ljubisavljevića, načelnika Urološkog odeljenja Zdravstvenog centra Kruševac-Opšta bolnica, zbog nesavesnog lečenja njegovog oca. Predlog Radne grupe: predstavku proslediti Ministarstvu zdravlja, Sektoru za inspekcijske poslove na nadležnost, s molbom da o postupanju i preduzetim merama obaveste Odbor i podnosioca predstavke.

19. Podnosilac: **Jovanka Ralić, Ruma** (18 Broj 07-2915/13 od 07.05.2014.) Predmet: Pritužba na rad Dragana Šašića, direktora Komore medicinskih sestara i zdravstvenih tehničara Srbije, koji prema navodima podnosioca zloupotrebljava svoj položaj i nezakonito postupa sa novcem komore. Izvestilac je podsetio da je Ministarstvo finansija izvršilo kontrolu namenskog i zakonitog korišćenja sredstava kod Komore medicinskih sestara i zdravstvenih tehničara Srbije i Zapisnik o kontroli broj 401-00-1967/2013-37 od 15.10.2013. godine dostavljen je odboru sa informacijom da Ministarstvo priprema prijavu za privredni prestup protiv ove komore, o čemu je već ranije obaveštena Jovanka Ralić.

Izvestilac Radne grupe se zatim osvrnuo i na pritužbe na rad drugih komora, te na predlog dr Predraga Mijatovića, sa prethodne sednice da se preispita zakonitost rada i finansijskog poslovanja Lekarske komore Srbije. Predlog Radne grupe: uputiti urgenciju Ministarstvu finansija – Odeljenju za budžetsku inspekciju Odbora da se sprovede nadzor nad zakonitim i namenskim korišćenjem sredstava Lekarske komore Srbije i Stomatološke komore Srbije saglasno članu 50. Zakona o komorama zdravstvenih radnika.

20. Podnosilac: **Centar za afirmaciju pozitivnog života-K Klub, Beograd** (18 Broj 713-1477/14 od 14.05.2014.) Predmet: Predlog za izmenu člana 250. Krivičnog zakonika koji se odnosi na prenošenje HIV infekcije. Predlog Radne grupe: predstavku proslediti Ministarstvu pravde i državne uprave radi mišljenja o iznetom predlogu.

21. Podnosilac: **Društvo multipleskleroze Vojvodine** (18 Broj 07-1517/14 od 16.05.2014.) Predmet: Podnosioci traže da Atomska banja Gornja Trepča postane sastavni deo Plana mreže zdravstvenih ustanova u državnoj ustanovi, kako bi oboleli od ove teške bolesti ostvarili pravo na rehabilitaciju na teret RFZO. Predlog Radne grupe: predstavku proslediti Ministarstvu zdravlja i Republičkom fondu za zdravstveno osiguranje na razmatranje;

22. Podnosilac: **Aleksandar Mastelica, predstavnik grupe ugroženih građana iz Vinče i Dušan Mladenović, pravni zastupnik ovih građana, Beograd** (18 Broj 07-1761/14 od 28.05.2014.) Predmet: Peticija građana Vinče protiv izgrdnje dalekovoda u neposrednoj blizini škole, obdaništa i stambenih objekata, radi opasnosti po život i zdravlje ljudi od posledica zračenja. Predlog Radne grupe: predstavku proslediti Ministarstvu poljoprivrede i zaštite životne sredine, kao i Ministarstvu zdravlja, Sektoru za javno zdravlje i programsku zdravstvenu zaštitu, radi mišljenja o ovom pitanju, s molbom da o tome izvesti Odbor, kao i podnosioce predstavke.

23. Podnosilac: **Udruženje roditeljstvo na prvom mestu- Bebac, Novi Sad** (18 Broj 07-1943/14 od 12.06.2014.) Predmet: Zahtev da se hitno reši problem ishrane porodilja u porodilištima u Srbiji, odnosno da se porodiljama omoguće kvalitetni obroci za vreme njihovog boravka u zdravstvenoj ustanovi. Predlog Radne grupe: predstavku proslediti Ministarstvu zdravlja radi razmatranja iznetog zahteva.

24. Podnosilac: **Mirjana Šćepović Ćirić** (18 Broj 5-1944/14 od 12.06.2014.) Predmet: Traži donošenje zakona o primeni medicinske marihuane (kanabisa) za lečenje svih bolesti za koje je registrovana u razvijenim državama sveta, imajući u vidu mnoge studije i medicinske dokaze svetskih univerziteta i klinika koje potvrđuju lekovito dejstvo kanabisa. Predlog Radne grupe: predstavku proslediti Ministarstvu zdravlja i Republičkom fondu za zdravstveno osiguranje radi mišljenja o ovoj inicijativi, s molbom da o tome obaveste podnosioca predstavke.

25. Podnosilac: **Popović Radmila, Ruma** (18 Broj 07-2088/14 od 23.06.2014.) Predmet: Molba da Odbor zatraži od Javnog tužioca RS da utvrdi zašto se sud u Beogradu oglasio nenadležnim u njenom slučaju. Predlog Radne grupe: Imajući u vidu da se pitanje odnosi na postupanje suda koji je prema Ustavu Republike Srbije u svom radu nezavisan, podnosioca predstavke obavestiti da Odbor za zdravlje i porodicu nema pravo da utiče na rad pravosuđa, odnosno da pitanje nije u delokrugu rada ovog odbora.

Radna grupa je predložila da se arhiviraju predstavke nerazumljivog, nejasnog i uvredljivog sadržaja i kao takve izdvojila predstavke sledećih podnosilaca: **Vasić Slobodana** (18 Broj 07-2722/12 od 24.12.13.), **Mladenović Dragana** (18 Broj 07-3431/13 od 07.10.13. i 29.01.14.), **Filipović Milovana** (18 Broj 07-3137/13 od 23.04. 14.) i **Timić Vladimira** (18 Broj 07-1818/14 od 02.06.14.).

Prof. dr Dušan Milisavljević je zahtevao da ubuduće dobije kopiju predstavke kao opozicioni poslanik, te je preneo svoj utisak da je Radna grupa pri razmatranju određenih predstavki bila više naklonjena institucijama nego pojedincima. S tim u vezi, apostrofirao je da pacijent, a ne institucije, treba da bude u centru zdravstvenog sistema, kao i da Odbor u okviru svoje kontrolne uloge nad izvršnom vlašću trebaod RFZO da zahteva odgovore na pitanja zašto nekim osiguranicima nije omogućeno adekvatno lečenje.

Izvestilac Radne grupe dr Darko Laketić je odgovorio da se predstavka upućuje organu ili organizaciji nadležnoj za određeno pitanje, od koje se traži tumačenje i odgovor. Složio se sa stavom da pacijent treba da bude u centru zdravstvenog sistema te da svaka odluka može da se preispita i ispravi ukoliko za to ima osnova.

Dr Aleksandar Radojević, član Radne grupe, osvrnuo se na predstavku porodice Jagličić iz Kragujevca, koji apeluju da se njihovom šestogodišnjem detetu, obolelom od teškog deformiteta kičme, omogući lečenje u inostranstvu u skladu sa mišljenjem Konzilijuma spinalnog centra Instituta za ortpedsko hirurške bolesti ''Banjica''. Imajući u vidu da je RFZO razmatrao mišljenje ovog konzilijuma i da je dva puta odbio mogućnost lečenja deteta u inostranstvu, predložio je da Ministarstvo zdravlja zajedno sa RFZO formira zajedničku komisiju kako bi se rešio problem ovog deteta.

Predsednica Odbora prof. dr Slavica Đukić Dejanović istakla je da Pravilnik o uslovima i načinu upućivanja osiguranih lica na lečenje u inostranstvo definiše indikaciona područja bolesti koja se mogu slati na lečenje van zemlje. S tim u vezi je sugerisala da bi Odbor trebalo da se založi za proširivanje postojećih indikacija u Pravilniku, imajući u vidu da život nameće nove dijagnostičke kategorije koje se u našoj zemlji ne mogu uspešno lečiti. Dodala je da RFZO ne može doneti odluku koja nije u skladu sa važećim aktima, te da stoga treba insisitirati na izmeni i dopuni ovog pravilnika, ali saglasno pre svega pravilima i stavovima struke.

Prof. dr Dušan Milisavljević je povodom slučaja teško obolelog dečaka izneo da je na molbu roditelja pomagao u rešavanju njihovog problema, te je obavestio Odbor da je drugostepena komisija RFZO donela rešenje kojim se dečaku odobrava lečenje u inostranstvu. Naglasio je da Odbor treba da se zalaže za sistemske promene u oblasti zdravstva, da konačnu odluku o upućivanju dece na lečenje van zemlje treba da daju komisije u čijem su sastavu kompetentni zdravstveni stručnjaci, odnosno da ovaj problem treba sistemski rešiti u interesu naših najmlađih članova društva.

Ninoslav Girić je kao član Radne grupe podsetio da su mnoge predstavke ranijeg datuma i da su neke od njih već rešene, te je izrazio nadu da će se ubuduće slični problemi brže rešavati. Takođe, pohvalio je rad RFZO jer je u vezi sa prethodno pomenutim slučajem pokazao razumevanje.

Državni sekretar u Ministarstvu zdravlja prof. dr Berislav Vekić osvrnuo se na sledeće predstavke i izneo svoj stav: povodom apela roditelja da se njihovoj teško oboleloj deci omogući lečenje u inostranstvu, složio se da treba razmotriti mogućnost da se Pravilnik o uslovima i načinu upućivanja osiguranih lica na lečenje u inostranstvo proširi i drugim dijagnostičkim kategorijama koje su potvrđene mišljenjem stručnog konzilijuma zdravstvene ustanove, odnosno da kriterijum stručnog mišljenja o mogućnostima lečenja u Srbiji bude dominantan za odobrenje lečenja osiguranika u inostranstvu; povodom nezadovoljstva lekara specijalista i viših medicinskih sestara u službi kućnog lečenja Doma zdravlja ''Zvezdara'' sa koeficijentaom za obračun i isplatu plata, naveo je da ovo više akademsko zvanje nije prepoznato u postojećoj nomenklaturi zvanja i da postoji obaveza da se sva akademska zvanja uvrste kroz platne razrede u naš zdravstveni sistem, kao i da jasnije definišu nastavni programi u svim medicinskim školama; povodom ukazivanja na problem nedostatka specijalista iz određenih grana medicine, rekao je da će uskoro biti dozvoljene volonterske specijlizacije i ukinute dve godine kliničkog staža, čime će se rešiti aktuelni problem starosne strukture zdravstvenog kadra, posebno u oblastima patologije, pedijatrije i anestezije u kojima veliki broj zaposlenih lekara uskoro odlazi u penziju; povodom apela Društva multiple skleroze Vojvodine da Atomska banja Gornja Trepča postane sastavni deo Plana mreže zdrvstvenih ustanova u državnoj svojini, kako bi oboleli od ove teške bolesti ostvarili rehabilitaciju na teret RFZO-a imajući u vidu da se u ovoj banji postižu najoptimalniji rezultati u lečenju iste, izneo je stav da je Fond ugovorom sa ovom banjom mogao regulisati to pitanje u interesu velikog broja obolelih od ove bolesti, kojih ima oko pet hiljada u našoj zemlji i to najviše među mladima. Budući na veliki broj aktuelnih tema, sugerisao je da bi prilikom sledećeg razmatranja ove tačke dnevnog reda na sednice Odbora trebalo pozvati predstavnike Fonda, kako bi se ubrzalo rešavanje određenih problema.

Predsednica Odbora prof. dr Slavica Đukić Dejanović je konstatovala da predlog Radne grupe treba dopuniti sa sledeća dva predloga: inicijativom Odbora da se organizuje sastanak sa RFZO-om kako bi se razmotrila mogućnost da se Pravilnik o uslovima i načinu upućivanja osiguranih lica na lečenje u inostranstvo proširi i drugim dijagnostičkim kategorijama koje su potvrđene mišljenjem stručnog konzilijuma zdravstvene ustanove, odnosno da kriterijum stručnog mišljenja o mogućnostima lečenja osiguranika u Srbiji bude dominantan za odobrenje lečenja osiguranika u inostranstvu; kao i sugestijom Odbora da se u kordinaciji Ministarstva zdravlja i RFZO-a razmotri mogućnost, da se u okviru raspoloživih sredstava, uzimajući u obzir stručno mišljenje, osiguranicima obezbedi medicinska rehabilitacija u banjsko-klimatskim lečilištima koje postižu najoptimalnije rezultate u poboljšanju zdravstvenog stanja i otklanjanja funkcionalnih smetnji, bez obzira na vlasničku strukturu banjsko-klimatskih lečilišta.

Odbor je većinom glasova (14 glasova za, jedan nije glasao od 15 prisutnih) usvojio predlog Radne grupe, dopunjen sa dva nova prethodno izneta predloga.

Treća tačka dnevnog reda – **Razno**

Predsednica Odbora prof. dr Slavica Đukić Dejanović obavestila je Odbor da je stigao poziv za učešće na konferenciji Centra za samostalni život osoba sa inavliditetom Srbije, čija je predsednica Gordana Rajkov, na kojoj će biti predstavljen Nacionalni izveštaj o zakonodavnom i institucionalnom okviru i sprovođenju Konvencije o pravima osoba sa inavliditetom u Republici Srbiji. Konferencija će se održati 10. i 11. jula 2014. godine u Beogradu. Pozvala je članove Odbora da se prijave za učešće na ovoj konferenciji, u cilju unapređenja prava ovih osoba i kvaliteta njihovog života. Prisustvo na ovoj konferenciji, pored predsednice Odbora, potvrdili su prof. dr Dušan Milisavljević, dr Vesna Rakonjac i dr Dragana Barišić.

Radoslav Jović je izneo predlog da se na nekoj od narednih sednica ovog odbora sprovede javna rasprava na temu položaja lekara i medicinskog osoblja koji rade u privatnom sektoru, a imajući u vidu činjenicu da u teškoj ekonomskoj situaciji u kojoj se nalazi naša zemlja ovaj sektor zapošljava znatan broj stručnih kadrova i da prema nekim procenama na raspolaganju ima opremu za rad u vrednosti od oko 1,5 milijardi evra, te da kao takav predstavlja značajan ljudski i materijalni potencijal koji u većoj meri treba uključiti u sistem naše zdravstvene zaštite. Osvrnuo se na prethodnu tačku dnevnog reda i dodao da bi se mnogi od navedenih problema možda mogli rešiti kada bi se privatni sektor na institucionalan način uključio u zdravstveni sistem, te možda mnogi pacijenti ne bi morali da traže spas van granice, za šta RFZO izdvaja ogromna sredstva.

Mr. dr Ljubica Mrdaković Todorović je prisutnim članovima Odbora kao i predstavniku Ministarstva zdravlja prenela molbu Udruženja za kliničku biohemiju da se sagleda i reši njihov problem licenciranja, odnosno da se izjednače po uslovima licenciranja sa njihovim kolegama medicinske i farmaceutske struke, podsetivši da je ovo pitanje postavljala i u prethodnom sazivu.

Državni sekretar u Ministarstvu zdravlja prof. dr Berislav Vekić je u vezi sa prethodnim pitanjem rekao da je održao sastanak sa pomenutim udruženjem, kao i sa udruženjem hemičara, te je naveo da postoji administrativna neusaglašenost između ove dve grupacije koja se mora rešiti da bi se započelo licenciranje stručnjaka iz oblastti kliničke biohemije.

Predsednica Odbora prof. dr Slavica Đukić Dejanović je u vezi sa nominovanjem zvanja u zdravstvu podsetila da će u skladu sa evropskim aktima sva ova zvanja u zdravstvu morati da se standardizuju i naglasila da na to treba obratiti pažnju prilikom rešavanja ovog pitanja. Takođe, smatra da privatni sektor treba aktivnije uključiti u naš zdravstveni sistem u cilju njegovog boljeg i ekonomičnijeg funkcionisanja istog, te je podsetila da je RFZO prihvatio izjednačavanje ova dva sektora u oblasti farmacije, kao i da su se povoljni efekti ovih odluka već pokazale. Smatra da treba podržati inicijativu da Odbor na nekoj od narednih sednica raspravlja o položaju privatnog sektora u zdravstvenom sistemu Srbije.

Povodom ove tačke dnevnog reda nije bilo više predloga ni diskusije.

Sednica je završena u 16, 10 časova.

SEKRETAR PREDSEDNIK

Božana Vojinović Prof. dr Slavica Đukić Dejanović